Covid-19 het dalk impak op breinfunksie – studie | Netwerk24
Covid-19 kan dalk die breinfunksie belemmer van mense wat van die virussiekte herstel, waarsku navorsers.
In 'n studie onder leiding van dr. Adam Hampshire van die Imperial College London is bevind dat die infeksie maande lange kognitiewe probleme kan veroorsaak.
In ernstige gevalle is die agteruitgang gelykstaande aan die veroudering van die brein met tien jaar.
Die bevindings van die studie, waaraan 84 285 mense deelgeneem het, is nog nie hersien nie en kenners meen dit moet met omsigtigheid hanteer word.
Prof. Derek Hill van die University College London, het die studie as interessant, maar onoortuigend bestempel. Volgens hom is die bevindings nie heeltemal betroubaar nie omdat 'n groot getal mense aan die studie deelgeneem het wat self aanvoer dat hulle Covid-19 gehad het, maar nie positief vir die virus getoets is nie.
Prof. Joanna Wardlaw van die Universiteit van Edinburg, sê die deelnemers se kognitiewe funksies was nie voordat hulle die koronavirussiekte opgedoen het bekend nie en die uitslae toon nie herstel op lang termyn nie. Dus kan enige impak op kognitiewe funksies van korte duur wees. – Reuters, verwerk.